text: রাজ্যে করোনার সংক্রমণ নেই, সতর্কতামূলক ব্যবস্থা গৃহীতঃ মুখ্যমন্ত্রী
  আগরতলা, মার্চ ১৩, : নোভেল করোনা ভাইরাস প্রতিরোধে রাজ‍্যে পর্যাপ্ত সতর্কতামূলক ব্যবস্থা গ্রহণ করা হয়েছে। আগরতলার জিবি এবং হাঁপানিয়ার ত্রিপুরা মেডিকেল কলেজ হাসপাতালে করা হয়েছে বিশেষ আইসোলেশন ওয়ার্ডের ব্যবস্থা। শুক্রবার মহাকারণে এক সাংবাদিক সম্মেলনে এই খবর জানান মুখ্যমন্ত্রী শ্রী বিপ্লব কুমার দেব।
  তিনি জানান রাজ্যের যেকোনো স্থানে যেকোনো পরিস্থিতিতে এই রোগ প্রতিরোধে যাতে ব্যবস্থা গ্রহন করা যায় তার জন্য সরকার "এপিডেমিক ডিজিজ অ‍্যাক্ট 1897 " লাগু করেছে। জেলা শাসকদের সতর্ক থাকতে বলা হয়েছে। এই কাজে দায়িত্বপ্রাপ্ত ডাক্তার এবং চিকিৎসা কর্মীদের যেকোনো জরুরি অবস্থায় সেবা দিতে বাধ্য করতেইএই আইন বলবৎ করা হয়েছে বলে জানান মুখ‍্যমন্ত্রী। তিনি আরো জানান রাজ্যের সমস্ত সীমান্ত এলাকা সীল করা হয়েছে। শুধুমাত্র খোলা রাখা হয়েছে আখাউড়া ইন্টিগ্রেটেড চেকপোস্ট। তবে এখানে যাবতীয় সতর্কতামূলক ব্যবস্থা রাখা হয়েছে বলেও জানান মুখ‍্যমন্ত্রী। গত 28 জানুয়ারি থেকেই রাজ‍্যে বিশেষ টিম গঠন করা হয়েছে বলেও জানান তিনি। এখন পর্যন্ত 37 জনকে করোনা আক্রান্ত বলে সন্দেহ করা হয়েছিল। তাদের জিবি হাসপাতালে আইসোলেশন ওয়ার্ডে রাখা হয়েছিল, কিন্তু তাদের প্রত্যেকের রিপোর্ট নিগেটিভ আসে বলেও জানান মুখ্যমন্ত্রী।
  বিশ্ব স্বাস্থ্য সংস্থা নোভেল করোনা ভাইরাসকে মহামারি হিসেবে ঘোষণা করায় রাজ্যেও সতর্কতামূলক ব্যবস্থা গ্রহণ করা হয়েছে বলেও জানান মুখ‍্যমন্ত্রী। এইরোগ প্রতিরোধে সতর্কতামূলক ব্যবস্থা গ্রহণ সম্পর্কে সবাইকে সচেতন করতে সরকারি ভাবে লিফলেট বিলি করা হবে বলেও জানান মুখ্যমন্ত্রী। পাশাপাশি সবাইকে এবিষয়ে ভীত না হওয়ার আহ্বান জানান তিনি। অযথা ভীতির পরিবেশ সৃষ্টি করার চেষ্টা হলে ব্যবস্থা গ্রহণ করা হবে বলেও হুঁশিয়ারি দেন তিনি। সর্দি, কাশি, জ্বরের মতো সমস‍্যা হলে সবাইকে পার্শ্ববর্তী হাসপাতালে যাওয়ার আহ্বান রাখলেন মুখ্যমন্ত্রী।